Document ID: 31995D0308

RÅDETS AFGØRELSE af 24. juli 1995 om indgåelse på Fællesskabets vegne af konventionen om beskyttelse og udnyttelse af grænseoverskridende vandløb og internationale søer (95/308/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 130 S, stk. 1, sammenholdt med artikel 228, stk. 2, første punktum, og stk. 3, første afsnit,
under henvisning til forslag fra Kommissionen (1),
under henvisning til udtalelse fra Europa-Parlamentet (2),
under henvisning til udtalelse fra Det Økonomiske og Sociale Udvalg (3), og
ud fra følgende betragtninger:
Kommissionen har på Fællesskabets vegne deltaget i forhandlingerne i en ad hoc-arbejdsgruppe med henblik på forberedelse af en konvention om beskyttelse og udnyttelse af grænseoverskridende vandløb og internationale søer;
denne konvention blev undertegnet på Fællesskabets vegne den 18. marts 1992 i Helsinki;
i konventionen fastlægges hovedsagelig en ramme for bi- og multilateralt samarbejde med henblik på at forebygge og bekæmpe forurening af grænseoverskridende vandløb og sikre en rationel udnyttelse af vandressourcerne i medlemsstaterne i De Forenede Nationers Økonomiske Kommission for Europa;
Fællesskabet har truffet foranstaltninger på det område, der dækkes af konventionen, og det påhviler det at indgå forpligtelser desangående på internationalt plan;
Fællesskabets politik på miljøområdet skal bidrage til forfølgelse af følgende mål: bevarelse, beskyttelse og forbedring af miljøkvaliteten, beskyttelse af menneskers sundhed og en forsigtig og rationel udnyttelse af naturressourcerne med henblik på en bæredygtig udvikling;
Fællesskabets globale miljøpolitik tager sigte på en styrkelse af det internationale samarbejde, således at der kan sikres et højt beskyttelsesniveau, og den bygger på forsigtighedsprincippet og princippet om forebyggende indsats, princippet om indgreb over for miljøskader fortrinsvis ved kilden og princippet om, at forureneren betaler;
inden for rammerne af deres respektive beføjelse samarbejder Fællesskabet og medlemsstaterne med tredjelande og med de kompetente internationale organisationer;
Fællesskabets indgåelse af konventionen bidrager til at virkeliggøre målene i traktatens artikel 130 R -
TRUFFET FØLGENDE AFGØRELSE:
Artikel 1
Konventionen om beskyttelse og udnyttelse af grænseoverskridende vandløb og internationale søer godkendes herved på Fællesskabets vegne.
Konventionens tekst findes i bilag I.
Artikel 2
Formanden for Rådet bemyndiges til at udpege den(de) person(er), der er beføjet til at deponere godkendelsesinstrumentet i De Forenede Nationers Generalsekretariat i overensstemmelse med konventionens artikel 25.
Denne(disse) person(er) deponerer samtidig erklæringen om kompetence i bilag II.
Udfærdiget i Bruxelles, den 24. juli 1995.

Labels: 5
20